Komisijos direktyva 2002/42/EB
2002 m. gegužės 17 d.
iš dalies keičianti Tarybos direktyvų 86/362/EEB, 86/363/EEB ir 90/642/EEB, dėl didžiausių leistinų pesticidų (bentazono ir piridato) koncentracijų atitinkamai grūduose, gyvūninės kilmės maisto produktuose ir kai kuriuose augalinės kilmės produktuose, įskaitant vaisius ir daržoves, ir ant jų, priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 2002/23/EB [2], ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [3] su paskutiniais pakeitimais, padarytais Direktyva 2002/23/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [4], su paskutiniais pakeitimais, padarytais Direktyva 2002/23/EB, ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [5] su paskutiniais pakeitimais, padarytais Komisijos direktyva 2002/37/EB [6], ypač į jos 4 straipsnio 1 dalies f punktą,
kadangi:
(1) Naudojamos veikliosios medžiagos bentazonas ir piridatas Komisijos direktyvomis 2000/68/EB [7] ir 2001/21/EB [8] buvo įtrauktos į Direktyvos 91/414/EEB I priedą kaip herbicidai grūdinėms kultūroms, daržovėms ir pašarams.
(2) Nagrinėjamų veikliųjų medžiagų įtraukimas į Direktyvos 91/414/EEB I priedą buvo grindžiamas pateiktos informacijos apie jų numatomą panaudojimą įvertinimu. Kai kurios valstybės narės pagal Direktyvos 91/414/EEB 4 straipsnio 1 dalies f punktą yra pateikusios informaciją apie jų numatomą panaudojimą. Turima informacija yra iš naujo apsvarstyta ir jos pakanka kai kurioms didžiausios likučių koncentracijos (DLK) vertėms nustatyti.
(3) Jei nėra Bendrijos DLK ar laikinųjų DLK verčių, valstybės narės pagal Direktyvos 91/414/EEB 4 straipsnio 1 dalies f punktą prieš išduodamos leidimus naudoti augalų apsaugos produktus, kurių sudėtyje būtų šių veikliųjų cheminių medžiagų, nustato nacionalines laikinąsias DLK vertes.
(4) Prieš įtraukiant nagrinėjamas veikliąsias medžiagas į Direktyvos 91/414/EEB I priedą, atitinkamas techninis ir mokslinis įvertinimas buvo baigtas pateikus Komisijos ekspertizės ataskaitas. Galutinai šios ataskaitos buvo parengtos: dėl bentazono - 2000 m. liepos 13 d., dėl piridato - 2000 m. gruodžio 12 d. Jose nustatyta leistina dienos norma (LDN): bentazono - 0,1 mg/kg b. m. (bruto masės) parai, piridato - 0,036 mg/kg b. m. parai. Šis maisto produktų, apdorotų nagrinėjamomis veikliosiomis medžiagomis, poveikis per visą vartotojų gyvenimo trukmę yra įvertintas ir apskaičiuotas pagal Bendrijos metodikas. Taip pat yra atsižvelgta į Pasaulio sveikatos organizacijos paskelbtas rekomendacijas [1] Rekomendacijas (pataisytas), kaip prognozuoti su maistu suvartojamų pesticidų likučių dozę, parengtas pagal GEMS/Maisto programą bendradarbiaujant su Pesticidų likučių kodekso komitetu, paskelbė Pasaulio sveikatos organizacija 1997 m. (WHO/FSF/FOS/97.7). ir Augalų mokslinio komiteto nuomonę [2] Augalų mokslinio komiteto nuomonė apie problemas, susijusias su Tarybos direktyvų 86/362/EEB, 86/363/EEB ir 90/642/EEB priedų pakeitimais (Augalų mokslinio komiteto pareikšta nuomonė, 1998 m. liepos 14 d.) (http://europa.eu.int/comm/food/fs/sc/out21_en.html). apie taikomus metodus. Daroma išvada, kad naudojant numatomas DLK vertes LDN nebus viršyta.
(5) Vertinant ir aptariant piridato įtraukimą į Direktyvos 91/414/EEB I priedą, nebuvo pastebėta jokio ūmaus toksiško poveikio, kad jam reikėtų nustatyti ūmaus poveikio etaloninę dozę. Bentazonui buvo nustatyta, kad jo ūmaus poveikio etaloninė dozė yra 0,25 mg/kg b. m. parai. Atsižvelgiant į veikimo įvertinimą numatomos DLK vertės neturi nepriimtino vartotojui ūmaus poveikio.
(6) Siekiant užtikrinti, kad vartotojas būtų tinkamai apsaugotas nuo likučių produktuose ir ant produktų, kuriems leidimas nebuvo išduotas, poveikio, visiems tokiems produktams, kuriems taikomos Direktyvos 86/362/EEB, 86/363/EEB ir 90/642/EEB, protinga būtų nustatyti laikinąsias DLK, atitinkančias apatinę analizinio nustatymo ribą.
(7) Tokių laikinųjų DLK verčių nustatymas Bendrijos lygiu valstybėms narėms netrukdo bentazonui ir piridatui nustatyti laikinąsias DLK vertes pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad ketverių metų turi pakakti, kad nagrinėjamas veikliąsias medžiagas būtų galima leisti naudoti kitais atvejais. Tuomet laikinosios DLK vertės turi tapti galutinėmis.
(8) Taigi Direktyvų 86/362/EEB, 86/363/EEB ir 90/642/EEB priedai turėtų būti atitinkamai iš dalies keičiami.
(9) Komisijos direktyvos projektą Bendrija pateikė Pasaulio prekybos organizacijai ir jokių pastabų nebuvo gauta. Komisija galėtų ištirti galimybę nustatyti importo tam tikrų pesticidų ir pasėlių derinių DLK verčių leistiną nuokrypį, jei būtų pateikti priimtini duomenys.
(10) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 86/362/EEB II priedo A dalis papildoma šiomis didžiausios pesticidų likučių koncentracijos vertėmis:
"Pesticidų likutis | Didžiausia koncentracija (mg/kg) |
| |
Bentazonas (bentazono ir 6-OH- bei 8-OH-bentazono darinių, išreikštų bentazonu, bendras kiekis) | 0,1 | Grūdinės kultūros |
Piridatas (piridato, jo hidrolizės produkto CL 9673 (6-chlor-4-hidroksi-3-fenilpiridazino) ir hidrolizuojamų CL 9673 darinių, išreikštų piridatu, bendras kiekis) | 0,05 | Grūdinės kultūros |
2 straipsnis
Direktyvos 86/363/EEB II priedo B dalis papildoma šiomis didžiausios pesticidų likučių koncentracijos vertėmis:
"Pesticidų likutis | Didžiausia koncentracija (mg/kg) |
Mėsos, įskaitant riebalus, mėsos preparatų, subproduktų ir gyvulinių riebalų, išvardytų I priede, kurių KN kodai 0201, 0202, 0203, 0204, 02050000, 0206, 0207, ex 0208, 020900, 0210, 160100 ir 1602 | Pieno ir pieno produktų, išvardytų I priede, kurių KN kodai 0401, 0402, 040500 ir 0406 | Šviežių kiaušinių su lukštu, paukščių kiaušinių ir kiaušinių trynių, išvardytų I priede, kurių KN kodai 040700 ir 0408 |
Bentazonas | 0,05 | 0,02 | 0,05 |
Piridatas (piridato ir jo hidrolizės produkto CL 9673 (6-chlor-4-hidroksi-3-fenilpiridazino), išreikšto piridatu, bendras kiekis) | Inkstai, išskyrus naminių paukščių, 0,4 | 0,05 | 0,05 |
Kiti produktai |
3 straipsnis
Direktyvos 90/642/EEB II priedas papildomas didžiausios bentazono ir piridato likučių koncentracijos vertėmis, nurodytomis šios direktyvos priede.
4 straipsnis
Valstybės narės priima įstatymus ir kitus teisės aktus, kurie, įsigalioję iki 2002 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Šias priemones jos taiko nuo 2003 m. sausio 1 d.
Valstybės narės, taikydamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 2002 m. gegužės 17 d.